La Biblioteca Infantil dona visibilitat a la Síndrome d’Asperger en una nova vesprada d’Animació Lectora
2025-07-24

Dimarts que ve 18 de febrer, es commemora el Dia Internacional de la Síndrome d’Asperger, una jornada que pretén donar visibilitat a este trastorn neurobiològic que afecta diverses àrees del desenvolupament i que s’inclou dins de l’espectre autista. Per a donar suport a la commemoració, donar a conéixer la síndrome i fer costat a aquelles persones que la pateixen, l’equip de les Biblioteques Municipals de Burjassot ha programat una vesprada d’animació lectora per a donar visibilitat a aquest tipus de trastorn. Serà el dimarts 18 de febrer, a partir de les 18.00 hores.

Amb l’objectiu de fer visible al col·lectiu, les seues necessitats, i sensibilitzar a la societat, es farà una senzilla activitat amb la projecció de dos vídeos: el primer d’ells, explicarà d’una forma senzilla què és la Síndrome d’Asperger i, el segon serà un conte titulat “La història de Valentina”, una xiqueta que narra en primera persona la seua experiència fins a ser diagnosticada amb la Síndrome d’Asperger.

Posteriorment, es realitzarà un taller i tots els participants en l’activitat jugaran al “Pictionary” havent d’endevinar una paraula a través d’un dibuix que ells mateixos faran. Amb això, el pensament visual aprofita la capacitat que té el dibuix per a captar continguts, conceptes i també les emocions, ajudant així la millora de la concentració, la capacitat de síntesi i la memòria.